
Text rozhodnutia
Súd: Krajský súd Bratislava Spisová značka: 5K/50/1997 Identifikačné číslo súdneho spisu: 1097897632 Dátum vydania rozhodnutia: 16. 09. 2013 Meno a priezvisko sudcu, VSÚ: JUDr. Lýdia Noskovičová ECLI: ECLI:SK:KSBA:2013:1097897632.2 Uznesenie Krajský súd v Bratislave v konkurznej veci úpadcu: B.. N. L., podnikateľ s obchodným menom: Obchodné centrum LIPA - maloobchod, Nám. Odborárov 49, 935 21 Tlmače, IČO: 17 577 039 s ustanoveným správcom konkurznej podstaty JUDr. Petrom Kövesim, advokátom, Medená 12, 811 02 Bratislava, takto r o z h o d o l : Súd z r u š u j e konkurz vyhlásený na majetok úpadcu: B.. N. L., podnikateľ s obchodným menom: Obchodné centrum LIPA - maloobchod, Nám. Odborárov 49, 935 21 Tlmače, IČO: 17 577 039, podľa § 44 ods. 1 písm. a) ZKV. Súd z b a v u j e JUDr. Petra Kövesiho, advokátka, funkcie správcu konkurznej podstaty. o d ô v o d n e n i e : Uznesením tunajšieho súdu pod č. k. 5K 50/1997-39 zo dňa 25.05.1998 bol vyhlásený konkurz na majetok úpadcu: B.. N. L., podnikateľ s obchodným menom: Obchodné centrum LIPA - maloobchod, Nám. Odborárov 49, 935 21 Tlmače, IČO: 17 577 039. Súd v predmetnom uznesení ustanovil do funkcie správcu konkurznej podstaty JUDr. Petra Kövesiho, advokáta. Dňa 30.09.2012 správca konkurznej podstaty predložil súdu konečnú správu o speňažení majetku z podstaty a vyúčtovaní odmeny a výdavkov správcu. Konečná správa bola doplnená dňa 02.11.2012 a dňa 18.04.2013 bol správcom predložený dodatok č. 1 ku konečnej správe. Konečná správa vrátane jej doplnenia a dodatku č. 1 bola súdom schválená uznesením pod č. k. 5K 50/1997-378 dňa 17.06.2013, ktoré nadobudlo právoplatnosť dňa 30.07.2013. Na základe schválenej konečnej správy správca konkurznej podstaty uhradil pohľadávku proti podstate vo výške 225,15 Eur veriteľovi Sociálna poisťovňa Levice, vydal oddelenému veriteľovi Credit Clearing Center a.s. výťažok vo výške 12.776,92 Eur a uhradil odmenu správcu. Súdny poplatok vo výške 510,- Eur bol uhradený správcom na účet tunajšieho súdu dňa 07.08.2013. Podaním zo dňa 10.09.2013, doručeným súdu dňa 11.09.2013, správca konkurznej podstaty predložil súdu správu o vykonaní úhrad pohľadávok v súlade s uznesením o schválení konečnej správy, o čom predložil aj výpisy z bankového účtu a doklad o zrušení konkurzného účtu. Správcovi konkurznej podstaty nezostali na účte žiadne finančné prostriedky ani na uspokojenie ostatných uplatnených pohľadávok konkurzných veriteľov rozvrhom. Súd v priebehu celého konania skúma, či sú splnené podmienky na to, aby sa mohlo v konaní pokračovať. Jednou z podmienok je, aby dlžník mal majetok postačujúci aspoň na úhradu trov konania (§ 5 ZKV). Na základe konečnej správy správcu konkurznej podstaty súd zistil, že úpadca nemá ďalší majetok, ktorý by postačoval na ďalšie krytie nákladov konania, pretože ten, ktorý mal, bol speňažený s nepostačujúcim výťažkom na uspokojenie uznaných nárokov konkurzných veriteľov. V zmysle § 44 ods. 1 písm. a) zák. č. 328/91 Zb. o konkurze a vyrovnaní v platnom znení, súd uznesením zruší konkurz, v ktorom nedošlo k potvrdeniu núteného vyrovnania, ak zistí, že tu nie sú predpoklady pre konkurz a podľa ods. 4 citovaného ustanovenia, súd zbaví správcu funkcie. Zo spisového materiálu vyplýva, že úpadca nevlastní ďalší majetok, ktorý by bolo možné speňažiť v rámci ponukových kôl a uspokojiť aspoň pomerne pohľadávky konkurzných veriteľov rozvrhovým uznesením. O odmene a výdavkoch správcu konkurznej podstaty úpadcu súd rozhodol uznesením o schválení konečnej správy č. k. 5K 50/1997-378 zo dňa 17.06.2013. Správca konkurznej podstaty preukázal uhradenie nárokov na základe uznesenia o schválení konečnej správy bankovými dokladmi, preto súd v zmysle ust. § 44 ods. 1 písm. a) ZKV a ods. 4 cit. ustanovenia zrušil konkurz a súčasne správcu konkurznej podstaty zbavil jeho funkcie. Na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu. Žiaden z účastníkov nemá právo na náhradu trov konania § 150 OSP. Správca oznámi súdu, či ukončil účtovnú závierku úpadcu. Poučenie: Proti tomuto uzneseniu je možné podať odvolanie v lehote 30 dní od jeho zverejnenia v Obchodnom vestníku na Krajskom súde v Bratislave. V odvolaní je potrebné uviesť okrem všeobecných náležitostí (§ 42 ods. 3 O.s.p. v nadväznosti na § 66e ods. 1 ZKV) v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 204 ods. 1 a § 205 ods. 1 a 2 O.s.p. v nadväznosti na § 66 ods. 1 ZKV). Zrušením konkurzu zanikajú účinky vyhlásenia konkurzu uvedené v § 14 ZKV, platnosť a účinnosť úkonov vykonaných počas konkurzu tým nie je dotknutá (§ 45 ods. 1 ZKV).

